b'\n_START_ARTICLE_\nBikutsi\n_START_SECTION_\nSignificat de la paraula\n_START_PARAGRAPH_\nLa paraula Bikutsi "Bia-Kut-si" significa literalment "colpejar el terra repetidament". \xc2\xabBi\xc2\xbb \xc3\xa9s un terme que es fa servir per pluralitzar la paraula que segueix; Kut significa colpejar de manera continuada una superf\xc3\xadcie s\xc3\xb2lida, i Si vol dir "terra".\n_START_SECTION_\nLes cerim\xc3\xb2nies tradicionals beti\n_START_PARAGRAPH_\nLes cerim\xc3\xb2nies tradicionals Beti estan dividides en dues fases: la fase d\'Ekang, on es parla de les q\xc3\xbcestions imagin\xc3\xa0ries, mitol\xc3\xb2giques o espirituals, i la fase de Bikutsi, on es tracten totes les q\xc3\xbcestions del m\xc3\xb3n real. Durant aquestes celebracions, els contistes utilitzen instruments de corda anomenats mvet, que \xc3\xa9s una arpa de doble cara i amb una caixa de resson\xc3\xa0ncia feta amb una carabassa. Els contistes s\xc3\xb3n vistos com un instrument de D\xc3\xa9u per educar la gent. Durant l\'Ekang s\'utilitzen aplaudiments, balls i recitacions._NEWLINE_En diversos moments del repertori sagrat de l\'Ekang hi ha intervals per a interpretacions al balafon (esp\xc3\xa8cie de xil\xc3\xb2fon). Aquests intervals marquen el canvi a la fase de Bikutsi, que \xc3\xa9s molt menys estructurada que l\'Ekang. Al Bikutsi canten i ballen al costat del balafon. Les lletres se centren en les relacions, la sexualitat i la vida de les persones famoses. Altres temes freq\xc3\xbcents s\xc3\xb3n els problemes de la vida quotidiana, la burla social i aspectes de l\'amor.\n_START_SECTION_\nBall\n_START_PARAGRAPH_\nEl Bikutsi com ball o dansa, "es balla amb parella o sense",movent gaireb\xc3\xa9 tot el cos al ritme de la can\xc3\xa7\xc3\xb3 i dels instruments. El ritme o cad\xc3\xa8ncia pot ser pat\xc3\xa8tic, alegre, ..., en funci\xc3\xb3 del tema i del missatge que el cantant vulgui transmetre._NEWLINE_Cal subratllar, tamb\xc3\xa9, que encara que tots estan convidats a ballar, cadasc\xc3\xba balla segons la seva vitalitat i les seves emocions. En general, per al Beti, la dansa ens alegra i treu la tristesa. En aquest sentit, el Bikutsi \xc3\xa9s terap\xc3\xa8utic. Quan hi ha esdeveniments tristos com una mort, sempre es fa servir el Bikutsi per acompanyar el mort amb alegria i sobretot manifestar que la vida segueix fins i tot despr\xc3\xa9s de la mort. Aix\xc3\xb2 \xc3\xa9s tradu\xc3\xaft per una versi\xc3\xb3 del Bikutsi anomenada "Bikutsi mortuori" o "ESANI AWU".\n_START_SECTION_\nInstruments\n_START_PARAGRAPH_\nCom a ritme musical, el Bikutsi avui en dia fa servir tots els instruments que existeixen, per\xc3\xb2 al comen\xc3\xa7ament s\'usaven, balafons, el tambor i la guitarra. En aquest cas el que fa la seva especialitat \xc3\xa9s la manera de tocar aquests instruments.\n_START_SECTION_\nVestimenta\n_START_PARAGRAPH_\nLa particularitat del Bikutsi \xc3\xa9s evidentment el seu ritme i cad\xc3\xa8ncia molt alegres, el vestit dels ballarins que s\xc3\xb3n homes i dones \xc3\xa9s molt especial. La dona porta una roba que es diu "KABA OGONO" i l\'home es vesteix amb un vestit fet de fulles de r\xc3\xa0fia. Avui dia, s\'observa que la dansa bikutsi es redueix al moviment del maluc.\n_START_SECTION_\nBikutsi popular\n_START_PARAGRAPH_\nEl Bikutsi popular va apar\xc3\xa8ixer primer a la d\xc3\xa8cada del 40 amb la gravaci\xc3\xb3 d\'Anne-Marie Nzie. Aproximadament vint anys m\xc3\xa9s tard l\'estil va ser electrificat amb l\'addici\xc3\xb3 de teclats i guitarres el\xc3\xa8ctriques. L\'executant m\xc3\xa9s popular d\'aquesta \xc3\xa8poca va ser Messi Me Nkonda Martin, l\xc3\xadder dels Camaroes. En un intent per traduir el so i l\'esperit tradicional del Bikutsi, Messi va incorporar el so del balafon a la guitarra el\xc3\xa8ctrica, unint les cordes de la guitarra el\xc3\xa8ctrica amb cordes de cot\xc3\xb3. D\'aquesta manera la guitarra sonava similar al balafon. Les funcions del balafon i el mvet van ser substitu\xc3\xafdes per les guitarres el\xc3\xa8ctriques, mentre que els palmells i la instrumentaci\xc3\xb3 mbira es van canviar pel sintetitzador i el ritme tradicional va ser marcat per la bateria i altres instruments de percussi\xc3\xb3.\n_START_SECTION_\nReconeixement internacional\n_START_PARAGRAPH_\nEl reconeixement internacional del Bikutsi va arribar el 1987 amb la formaci\xc3\xb3 de les T\xc3\xaates Br\xc3\xbbl\xc3\xa9es. El guitarrista de la banda va descobrir que humitejant les cordes de la guitarra amb una goma escuma, el so s\'assemblava encara m\xc3\xa9s al del balafon. El Bikutsi actual \xc3\xa9s realitzat per artistes com Lady Ponce, K-Tino, RacineSagath i Natasha Bizo. Ha estat criticat pel contingut sexual percebut en les seves lletres i per la seva forma de ballar. Les int\xc3\xa8rprets femenines l\'utilitzen com un mitj\xc3\xa0 d\'expressi\xc3\xb3 en una societat tradicionalment dominada pels homes.'